《贾员外处见中书贾舍人巴陵诗集览之怀旧代书》
唐代·独孤及

海岸望青琐，云长天漫漫。十年不一展，知有关山难。
适逢阮始不，立马问长安。取公咏怀诗，示我江海澜。
暂若窥武库，森然矛戟寒。眼明遗头风，心悦忘朝餐。
大驾今返正，熊罴扈鸣銮。公游凤凰沼，献可在笔端。
系越有长缨，封关只一丸。冏然翔寥廓，仰望惭羽翰。
嘉会不我与，相思岁云殚。唯当袖佳句，持比青琅玕。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。